मेसी अब साउदी अरेबियामा
अर्जेन्टिनी सुपरस्टार लियोनल मेसीले अर्को सिजनको फुटबल साउदी अरेबियामा खेल्ने भएका छन् । मेसीले साउदी क्लबसँग महँगो अनुबन्ध गर्ने भएका छन् । यसबारे विस्तृतमा जानकारी आउन भने बाँकी छ ।
रियाद — अर्जेन्टिनी सुपरस्टार लियोनल मेसीले अर्को सिजनको फुटबल साउदी अरेबियामा खेल्ने भएका छन् । मेसीले साउदी क्लबसँग महँगो अनुबन्ध गर्ने भएका छन् । यसबारे विस्तृतमा जानकारी आउन भने बाँकी छ ।पछिल्लो समय साउदी अरेबियाले तेल बेचेर कमाएको अपार धन खेलकुदमा लगानी गरिरहेको छ । यससँगै मेसी र उनका सबैभन्दा ठूला प्रतिस्पर्धी खेलाडी क्रिस्टियानो रोनाल्डोले साउदी लिगमा खेल्ने भएका हुन् । यसबीच पेरिस सेन्ट जर्मेन (पीएसजी) ले मेसीसँग आफ्नो अनुबन्ध जुन ३० सम्म कायम रहेको बताएको छ । तर, क्लब प्रशिक्षक क्रिस्टोफ गाल्टियरले भने मेसीले अब अन्तिम पटक शनिबार क्लेमोन्टविरुद्ध फ्रान्सेली लिग वानमा खेल्ने पुष्टि गरेका छन् । सन् २०२१ मा ३५ वर्षीय मेसी बार्सिलोना छाडेर पीएसजी आएका थिए । त्यसयता उनले दुईपल्ट फ्रान्सेली लिग वानको उपाधि जिते । पीएसजीका लागि यस सिजनले मेसीले २० गोल गर्नुका साथै २० एसिस्ट गरेका छन् ।गाल्टियरले भनेका छन्, ‘विश्वकै सबैभन्दा उत्कृष्ट खेलाडीलाई प्रशिक्षण दिन पाएकोमा म गर्व महसुस गर्दछु ।’ सन् २०२२ मा मात्र मेसीको नेतृत्वमा अर्जेन्टिनाले विश्वकप जितेको थियो । यसबीच रियल म्याड्रिडका अर्का सुपरस्टार खेलाडी करिम बेन्जेमाले पनि स्पेनी क्लब यसै सिजनको अन्त्यसँग छाड्ने निश्चित भएको छ । उनले पछिल्लो १४ सिजन रियलमा बिताएका थिए । सन् २००९ मा उनी लियोनबाट रियल आएका थिए । उनको पनि अबको गन्तव्य साउदी अरेबिया नै रहेको बताइएको छ ।